Document ID: 31995D0341

KOMISSION PÄÄTÖS,
tehty 27 päivänä heinäkuuta 1995,
eläinten terveyttä koskevista vaatimuksista ja eläinlääkärintodistuksista maidon ja maitopohjaisten tuotteiden, joita ei ole tarkoitettu elintarvikkeeksi, tuonnissa kolmansista maista (ETA:n kannalta merkityksellinen teksti) (95/341/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten terveyttä ja kansanterveyttä koskevista vaatimuksista sellaisten tuotteiden yhteisön sisäisessä kaupassa ja yhteisöön tuonnissa, joita eivät koske direktiivin 89/662/ETY ja, taudinaiheuttajien osalta, direktiivin 90/425/ETY liitteessä A olevassa I luvussa mainittujen erityisten yhteisön säädösten kyseiset vaatimukset, 17 päivänä joulukuuta 1992 annetun neuvoston direktiivin 92/118/ETY (1), sellaisena kuin se on viimeksi muutettuna komission päätöksellä 95/339/EY (2), ja erityisesti sen 10 artiklan 2 kohdan c alakohdan ja 3 kohdan a alakohdan,
sekä katsoo, että
edellä mainitun direktiivin liitteessä I olevassa 1 luvussa määrätään eläinten terveyttä koskevista erityisistä vaatimuksista sellaisten maidon ja maitopohjaisten tuotteiden, joita ei ole tarkoitettu elintarvikkeeksi, tuonnissa,
komission päätöksessä 95/340/EY (3) laaditaan luettelo kolmansista maista, joista jäsenvaltioiden on sallittava sellaisten raakamaidon, lämpökäsitellyn maidon ja maitopohjaisten tuotteiden sekä hapatettujen maitopohjaisten tuotteiden, joita ei ole tarkoitettu elintarvikkeeksi, tuonti,
kolmansista maista tuotavien maidon ja maitopohjaisten tuotteiden luokat vaihtelevat kolmannen maan tai sen alueiden eläinten terveystilanteen mukaan,
on tarpeen määrätä maidon ja maitopohjaisten tuotteiden, joita ei ole tarkoitettu elintarvikkeeksi, tuonnissa vaadittavista eläinten terveyttä koskevista vaatimuksista, käsittelyistä ja todistuksista edellä mainitussa päätöksessä luetelluista kolmansista maista,
olisi laadittava erityisiä vaatimuksia eksoottisten tautien leviämisen estämiseksi maidon tai maitopohjaisten tuotteiden tuonnin yhteydessä,
näissä vaatimuksissa olisi otettava huomioon erityisesti tieteellisen eläinlääkintäkomitean lausunto, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Jäsenvaltioiden on sallittava tuoda:
a) maitoa ja maitopohjaisia tuotteita päätöksen 95/340/EY liitteessä olevassa B sarakkeessa luetelluista kolmansista maista tai kolmansien maiden osista, jos maidolle ja maitopohjaisille tuotteille on tehty pastörointi siten, että se antaa negatiivisen tuloksen fosfataasikokeessa, ja jos niiden mukana on jäljennös liitteessä I olevasta terveystodistuksesta
b) maitopohjaisia tuotteita, joiden pH-arvo on laskettu alle 6:een, päätöksen 95/340/EY liitteessä olevassa C sarakkeessa luetelluista kolmansista maista tai kolmansien maiden osista, jos tuotteille on ensin tehty pastörointi siten, että se antaa negatiivisen tuloksen fosfataasikokeessa, ja jos niiden mukana on jäljennös liitteessä II olevasta terveystodistuksesta
c) maitoa ja maitopohjaisia tuotteita päätöksen 95/340/EY liitteessä olevassa C sarakkeessa luetelluista kolmansista maista tai kolmansien maiden osista, jos maidolle ja maitopohjaisille tuotteille on tehty sterilointi tai toinen lämpökäsittely siten, että näistä jokainen antaa yksistään negatiivisen tuloksen fosfataasikokeessa, ja jos niiden mukana on jäljennös liitteessä III olevasta terveystodistuksesta.
2 artikla
Sellaisista kolmansista maista tai kolmansien maiden osista, joissa on viimeisen 12 kuukauden aikana ollut suu- ja sorkkatautia tai jossa on viimeisen 12 kuukauden aikana rokotettu suu- ja sorkkatautia vastaan, tuoduille maidolle ja maitopohjaisille tuotteille on oltava tehty ennen yhteisön alueelle saapumista:
joko
a) sterilointi, siten, että sen F°-arvo on vähintään 3
tai
b) alustava lämpökäsittely, jonka lämpövaikutus on vähintään sama kuin pastöroinnilla, jonka aikana sen lämpötila saatetaan vähintään 72 °C:sen vähintään 15 sekunnin ajaksi ja jonka jälkeen se antaa negatiivisen tuloksen fosfataasikokeessa, jonka jälkeen tehdään:
- toinen lämpökäsittely, jonka lämpövaikutus on vähintään sama kuin alustavalla lämpökäsittelyllä saadun lämpövaikutuksen siten, että se antaa negatiivisen tuloksen fosfataasikokeessa, jonka jälkeen kuivatulle maidolle tai kuivatulle maitopohjaiselle tuotteelle tehdään kuivauskäsittely, tai
- happamointikäsittely, jolloin pH-arvo lasketaan alle 6:een ja pidetään tällä tasolla vähintään tunnin ajan.
3 artikla
Tätä päätöstä sovelletaan 2 päivästä helmikuuta 1996 alkaen.
4 artikla
Tämä päätös on osoitettu kaikille jäsenvaltioille.
Tehty Brysselissä 27 päivänä heinäkuuta 1995.

Labels: 3
17
5